I Esbjerg lagres der grøn energi i afløbsrens

En af de helt store udfordringer ved den grønne omstilling er hvordan vi kan lagre grøn energi fra vindmøller og andre grønne strømkilder. Der har været forsøg med knuste sten, vandballoner og sågar svampe. Men i Esbjerg lagrer de energi i det salt, der hedder natriumhydroxid – det samme stof, der findes i afløbsrens. Det skriver TV 2 Syd.

Et stort anlæg, der er baseret på teknologien, er åbnet på Esbjerg Havn i denne uge. Det lagrer grøn energi på samme måde som batteri. Overskudsstrøm lagres i to store tanke, der er opvarmet til henholdsvis 350 og 700 grader. Når der er behov for energien, kan den trækkes ud i form af varme eller elektricitet.

Løsningen, der hedder MOSS, Molten Salt Energy Storage, får ros fra Søren Linderoth, der er professor på DTU Energi og ekspert i energilagring.

– Det er rigtig, rigtig smart. Jeg tror, det her bliver fremtiden, især fordi det giver mulighed for at gå fra det fossile til det vedvarende, siger Søren Linderoth til TV 2 Syd.

Sådan fungerer MOSS systemet i Esbjerg.

Det er den danske virksomhed Hyme Energy, der står bag MOSS. Hyme Energy er et søsterselskab til Seaborg, der udvikler flydende atomkraftværker sammen med Samsung.

Læs mere: Dansk firma skal bygge flydende atomkraftværker med Samsung.

Efter arbejdet med MOSS demonstrationsanlægget i Esbjerg er det planen at kommercialisere løsningen i 2026.

I Esbjerg lagres der grøn energi i afløbsrens